Pia Adelsteen (DF), 2011-05-26:
Jeg vil godt sige, at når jeg sådan gennemgår debatten, synes jeg jo, det er imponerende, at man ikke kan tage at sige: Ja, der kommer politiske ytringer fra Institut for Menneskerettigheder.
Der var jeg meget enig med hr. Karsten Lauritzen i, at det jo netop gør, at man ikke lytter til Institut for Menneskerettigheder, for det kan godt være, der kommer en juridisk vurdering, og den kan man så tage – der kommer så sikkert også en fra Justitsministeriet, og det kan være, den er anderledes, og så kan man så tage det, man vil lægge vægt på – men når halvdelen af den kommentar, der kommer fra Institut for Menneskerettigheder, er et politisk oplæg, synes jeg altså, det er bekymrende, at man ikke vil gå med til det her, at man ikke siger: Jamen skal Institut for Menneskerettigheder være noget, der har en værdi, så er det jo netop bare menneskerettigheder – og jeg siger bare menneskerettigheder – de skal kigge på.
De skal se på, om vi i Danmark overholder menneskerettighederne.
De skal forske i det, de skal bistå og hjælpe ofre, der har været udsat for diskrimination osv.
Men det, Institut for Menneskerettigheder gør, er jo at lave en politisering.
De gjorde det i forbindelse med forslaget om at lempe reglerne for familiesammenføring, hvor de helt klart kom og sagde, at det var en positiv særbehandling i forhold til folk fra USA osv.
– debatten har kørt i 4 timer i dag, så jeg tror, alle kender den – og det er åbenbart et problem.
Det synes jeg simpelt hen er for dårligt, for det er en politisering.
Det er muligt, at de er uenige, og det er fair nok, men så kom med udmeldingen som privatperson.
Man skal ikke komme med den som direktør for Institut for Menneskerettigheder, og det er der, hele problemet ligger.
For så mister jeg i hvert fald respekten for de ytringer, der kommer derfra.
Det må jeg sige.
Jeg vil sige, at debatten i dag egentlig ikke har overrasket mig.
Jeg synes måske nok, det er lidt hårdt af ministeren og Konservatives ordfører at sige, at det her forslag svarer til, at man nedlægger Institut for Menneskerettigheder.
Det mener jeg ikke, men det begrænser i hvert fald deres kommissorium en del, og så kan man måske slippe for de der politiske udtalelser, som de er velkomne til at komme med som privatpersoner, men ikke som institut.
Alt andet lige får de trods alt en masse penge, og det er netop menneskerettighederne, det handler om.
Ja, så har de fået området med ligestilling, som de også skal tage sig af.
Men det er den saglige vurdering, man gerne vil have derfra.
Så længe vi er med i nogle konventioner, skal vi selvfølgelig overholde dem.
De siger: Jamen det gør I sådan, men I er nok lidt på kanten, og så synes vi i øvrigt ikke, I skal lave det her alligevel.
Hvis den sidste del ikke er en politisk bemærkning, ved jeg simpelt hen ikke, hvad det er.
Og at man bruger skatteborgernes penge på at lave en undersøgelse af, hvilken farve dukke der skal bruges i børnehaven, synes jeg simpelt hen er pinligt.
Så kan man være nok så uafhængig en institution og nok så meget en selvejende institution, men jeg synes simpelt hen, det er forkert.
Det overrasker mig ikke, at partierne har sagt, som de har gjort, og det må vi jo bare tage til efterretning i Dansk Folkeparti.